Hoe kom ek uit die skuld?
JY LEES NOU Hoe kom ek uit die skuld?
Verlief op my werk!
Of jy jou kwel omdat jy pal in die rooi boer of nie genoeg spaargeld het vir jou aftrede nie . . . geldsake is nooit eenvoudig nie. Ons kenners het antwoorde vir 'n paar lesers se kwelvrae
Ek begin elke maand met 'n agterstand – sodra al my rekeninge, woonstelverband en kredietkaart betaal is, is die hele maand nog voor my, en ek het skaars geld oor van my salaris vir gewone uitgawes, wat nog te sê iets moois vir myself. Teen die middel van die maand is ek al diep in die rooi. Ek begin al klererekeninge ignoreer, maar ek wil uit die skuld kom. My woonstel is ver van afbetaal, dalk moet ek dit verkoop?
Charné van der Walt, finansiële raadgewer en belastingpraktisyn
Baie mense voel oorweldig deur handelskuld soos kredietkaarte en winkelrekeninge, jy is nie die enigste een nie! Hier is my wenke: Probeer jou inkomste verhoog of aanvul. As dit nie moontlik is nie, pas jou lewenstandaard (al is dit nie hoog nie) aan by wat jy verdien. Dit gaan egter opofferings verg. Behou bowenal jou eiendom. Dit gaan wel vir jou tydelike verligting bring as jy nie 'n verbandpaaiement het nie, maar uiteindelik gaan die jaarlikse verhogings op jou huur jou inhaal, veral as jy nie weer 'n eiendom kan koop nie.
Vat jou tyd en bekyk al jou uitgawes. Waarop het jy die laaste ses maande jou geld uitgegee? Hou dit nou weekliks dop. Sorg dat jy weet presies waarvoor elke uitgawe was. Vra jouself heeltyd af waarom jy koop wat jy koop, anders gaan jy net weer in die toekoms beland waar jy nou is. Dink na oor jou gewoontes, tydverdrywe, stokperdjies en vriendskappe. Oorweeg veranderinge wat nie net beteken dat jy fisiek of emosioneel gesonder gaan leef nie, maar terselfdertyd ook geld spaar. Byvoorbeeld: Vermy liefs aande of naweke weg met vriende wat baie meer as jy verdien, en wat jy nie kan bekostig nie. Of naweke by 'n winkelsentrum waar jy jouself blootstel aan versoekings.
Handelskuld soos klererekeninge moet fyn beheer word, anders beheer dit jou. Moet dit nie gebruik terwyl jy baie skuld het nie. Wees eerlik met jouself. As jy dit nie reg kan bestuur nie, sluit eerder die rekeninge. Gebruik net jou kredietkaart as dit 'n kwessie van lewe of dood is. Dit neem baie langer om uit die skuld te kom as om daarin te beland. Kies om geduldig en positief te bly. Sê: "My doel is nou om uit my skuld uit te kom" eerder as "Ek het nie geld daarvoor nie".
Stel 'n finansiële plan op (met of sonder 'n mentor of kundige se hulp) vir wat jou minimum terugbetalings elke maand moet wees, en hou daarby. 'n Plan is noodsaaklik, want terwyl jy te veel skuld het, spaar jy nie. Skuldberading gaan jou laaste bietjie vryheid wegneem. Jy gaan op die lang termyn bly wees as jy enige vorm van skuldbestuur kon vermy omdat jy self beheer begin neem het oor jou finansies.